Taksim Gezi-park

Taksim Gezi-park is 'n stedelike park langs Taksim-plein in Istanboel se distrik Beyoğlu (histories bekend as Pera). Dit is een van die laaste groen ruimtes in Beyoğlu en een van die kleinste parke in Istanboel. In Mei 2013 het planne om die park te vervang met 'n rekonstruksie van die voormalige Taksim- Militêre Kasernes (wat in 1940 gesloop is), gelei tot die landwye Turkse betogings van 2013. Geskiedenis Die Taksim Gezi-park is geleë op die voormalige terrein van die Taksim- Militêre Kasernes, 'n groot en vierkantige militêre kasernekompleks wat in 1806 opgerig is en 'n groot, oop paradegrond bevat het. Van 1560 tot 1939 was die Pangaltı- Armeense begraafplaas in die noordelike deel van vandag se Gezi-park geleë. In 1936 is die Franse argitek en stadbeplanner Henri Prost deur president Mustafa Kemal Atatürk na Turkye genooi om Istanboel te herbeplan en herbou. Dit het tot in 1951 geduur. Die begraafplaas is deur die Turkse regering gekonfiskeer as deel van Prost se planne om Taksim Gezi-park te bou en dit is in 1939 verwoes. In 2013 is 16 grafstene ontdek. Betogings van 2013 Op 28 Mei 2013 het protesoptogte begin teen planne om die Taksim Gezi-park met 'n winkelkompleks en moontlike woonstelblok te vervang. Dit het in betogings omgesit toe 'n groep begin om Taksim-plein te beset en die polisie probeer het om dit te onderdruk. Die betogings het ook na ander Turkse stede versprei, asook na ander lande met Turkse gemeenskappe. Op 31 Mei 2013 het die polisie betogings met traangas en waterslange onderdruk. Teen 10 September 2013 is agt mense in die betogings gedood. Nog meer as 8 500 is beseer. Verwysings Skakels Wikimedia Commons het meer media in die kategorie Taksim Gezi-park. Hierdie artikel is in sy geheel of gedeeltelik uit die Engelse Wikipedia vertaal.